Strafanzeige (προσάγγελμα) wegen eines Raubüberfalls
Material: papyrus
Place: Hermopolites
Categories: Eingabe
Raub
Esel
Überfall
Μνασέαι τῶν διαδόχων καὶ ἐπι
στάτηι φυλακιτῶν παρὰ 
Σεώτος τοῦ Ὥρου τῶν ἀπὸ τοῦ 
καθʼ Ἑρμούπολιν ἐπὶ τῆς ἄμμου 
Σαραπιείου τῆι κδ τοῦ Χοιὰχ 
τοῦ ϛ . παραγινομένου μου 
ἐξ Ὀάσεως μετʼ ἄλλων καὶ ληστη
ρίου ἡμῖν ἐπιθεμένου κάθοδον 
ωἴχεσθαι ἔχοντάς μου ὄνον 
ἄρσενα καὶ ὄνον θήλειαν 
σὺν οἷς ἔφερόν μου φορτίοις 
ἐμπορικοῖς προσεγδύσαντές με. 
ὑπὲρ ὧν ὑπʼ αὐτὸν τὸν καιρὸν 
ἐπιδοὺς προσαγγελίαν Δάννωι 
καὶ τοῖς κωμοφυλακίταις, ἐποησά
μην ἐπὶ σοῦ καὶ Εὐμήλου καὶ 
Πτολεμαίου τῶν τότε στρατηγῶν 
τὸν προσήκοντα λόγον ἅμα τοῖς 
ἄλλοις· καθότι καὶ ἐπεστάληι Θορταίωι 
ἀναζητῆσαι τοὺς ἀνθρώπους κατὰ 
κράτος· νυνὶ δὲ ἐπεγνωκότος μου 
τὸν ἄρσενα ὄνον ὄντα παρὰ Ἀσῶτι 
τοῦ Σεοῦτος ἐν τῶι προειρημένωι 
Σαραπιείωι, προσαγγέλλω σοι, 
ὅπως ἀσφαλισθέντος τοῦ τε Ἀσῶτος 
καὶ τοῦ ὄνου ἡ ἐνδεχομένη ἐπί
σκεψις γένηται κἀγὼ μὲν τὸν ὄνον 
κομίσωμαι καὶ ἐάν τι ἄλλο εὑρίσκη
ται τῶν ἀπολωλότων, οἱ δʼ αἴτιοι 
τύχωσι τῶν προσηκόντων. 
εὐτύχει. 
ἔτους ιθ Ἐπεὶφ ϛ.